Mircea Diaconu a întruchipat magistral pe ecran lichele: Ilarie, „blegomanul" ticălos din Casa dintre câmpuri, gestionarul meschin și unsuros din Secvențe, ambele în regia lui Alexandru Tatos sau escrocul sentimental Ovidiu Gorea din Filantropica lui Nae Caranfil. N-aș fi crezut că va ajunge să joace un asemenea rol și în viață.

Dl Diaconu vrea o slujbuliță europeană. De ce? După cum declară d-sa, din dragoste de oameni, de români, din filantropie. După ce n-a mai fost ministru, după ce n-a mai fost nici senator, le-a cerut liberalilor să-l pună pe listă la europarlamentare, căci cum să rămâie d-sa „fără coledzi”?… Pentru că PNL n-a vrut să-și asume o candidatură interzisă de o decizie definitivă a Justiției, vocația liberală a dlui Diaconu s-a stins pe loc. În schimb, a revenit la rolul Ovidiu Gorea, insul care își înșela concetățenii apelând la compasiunea lor pentru un „intelectual sărac”.

Diaconu – Filantropicu vrea cei 7-8000 de euro pe lună, cât se dă la Bruxelles din banii românilor. Nu l-am auzit până acum rupând-o pe străinește decât prin filme, nu are antecedente, nici relații în politica europeană – probabil că va rezolva toate astea începând cu vârsta de 65 de ani pe care o împlinește anul acesta – la mulți ani! Dar, ar putea replica d-sa, dacă au putut să ajungă în Parlamentul European Becali sau Eba, de ce n-aș merge și eu, care, „în orașul acesta de gogomani, sunt cel dintâi!”? Chiar, de ce nu?

Păi, pentru că dl Diaconu – Filantropicu s-a apucat să escrocheze sentimental 100.000 de români. Ei semnează pentru el, cu mic, cu mare, deoarece îl iubesc ca actor. Capitalul acesta de simpatie populară, dl Diaconu îl deturnează pentru a se cocoța deasupra legii în această țară. Într-o continuare uluitoare a Filantropicii, dl Diaconu a ajuns sublimul „cerșetor politic”.

Fiind și eu un admirator al actorului Mircea Diaconu, îi sugerez ca, dacă nu iese figura cu Bruxellesul, să candideze la președinția României. Cum ar zice maestrul jafului prin milă, Pavel Puiuț, în rostirea inimitabilă a lui Gheorghe Dinică: „Fii profesionist până la capăt, ce mama dracului!”.